ત્રીજા ભાવે ચંદ્ર બુધના ઘરનો કહેવાય છે, ત્રીજે રહેલો ચંદ્ર જાતકને અભ્યાસ તો આપે છે પણ તે અભ્યાસની બજારમાં કીમત કોઈ કરતું નથી. બીજા અર્થમાં જાતકનો અભ્યાસ સારો હશે પણ તેની કદર નહીં થાય. સૂર્ય કે ચંદ્રની ચીજોનું દાન કરવું તેમને લાભ આપે. ચોથે ચંદ્ર ખૂબ જ શુભ છે, ચોથા ભાવે રાત્રિનો સમય આવે છે, કાલપુરુષની કુંડળીમાં આ ભાવે કર્ક રાશિ સમાય છે. અહી ચંદ્ર જાતકને ઉચ્ચ અભ્યાસમાં સફળતા આપે છે, જે લોકો પીએચડી સુધી ભણે છે અથવા તો તેમની સફળતા પાછળ માતાનો ખૂબ ફાળો હોય છે તેવા લોકોની કુંડળીમાં ચોથા ભાવે ચંદ્રની સ્થિતિ જોવા મળશે. ચોથે ચંદ્રની સ્થિતિમાં અભ્યાસ દરમ્યાન દૈવીય સહાય મળે છે તો બીજા અર્થમાં વિદ્યાની પ્રાપ્તિ એક દૈવીય કૃપાની જેમ થાય છે, શરત છે ચંદ્ર ચોથે અશુભ રાશિ કે શનિથી અશુભ ના થવો જોઈએ. ચોથે ચંદ્રવાળા જાતકે દૂધનો વેપાર ન કરવો, અન્યથા ચંદ્રનું ફળ દૂષિત થશે.